אבי בניהו

אָבִי בְּנָיָהוּ (נולד ב-12 באוקטובר 1959) הוא איש תקשורת, עיתונאי ופרשן ישראלי, בעבר דובר צה"ל בדרגת תת-אלוף, מפקד גלי צה"ל ויועץ התקשורת לשרי הביטחון יצחק רבין, שמעון פרס ויצחק מרדכי.

ביוגרפיה
בניהו נולד למשפחה ממוצא סורי דמשקאי ולבנוני וגדל בשכונת יד אליהו בתל אביב. בנעוריו למד בתיכון "שבח" בעיר. בצעירותו היה מדריך ב"שומר הצעיר", ושם נחשף לתקשורת. בשירותו הצבאי שימש מש"ק מודיעין בחיל האוויר. בניהו הגיע לפני שירותו הצבאי לקיבוץ להבות חביבה במסגרת חברת הנוער "שחף". לאחר שירותו הצבאי נשאר להתגורר בקיבוץ להבות חביבה.

הוא החל את פעילותו התקשורתית בשנת 1982 ככתב העיתון "מעריב" באזור השרון. לאחר מכן היה פרשן צבאי בעיתון "על המשמר". ב-1992 מונה לראש ענף הקישור לעיתונות (עק"ל) בצה"ל, ביחידת דובר צה"ל.

ב-1 בנובמבר 1995, שלושה ימים בלבד לפני הירצחו, מינה אותו ראש הממשלה יצחק רבין, ליועץ התקשורת שלו בשבתו כשר הביטחון. לאחר רצח יצחק רבין נשאר בניהו בתפקיד תחת ראש הממשלה שמעון פרס, וכאשר הפסיד פרס בבחירות בשנת 1996 מונה בניהו ליועץ התקשורת של שר הביטחון יצחק מרדכי.

כשפוטר מרדכי מתפקידו יצא בניהו לחופשה ללא תשלום, וב-1999 מונה לפרשן צבאי בתחנת הרדיו גלי צה"ל. ב-1 ביוני 2001 נכנס לתפקיד מפקד גלי צה"ל. בניהו שימש מפקד התחנה ועורך ראשי עד אוגוסט 2007.

באוגוסט 2007 מונה על ידי הרמטכ"ל גבי אשכנזי לדובר צה"ל במקום מירי רגב והועלה לדרגת תת-אלוף. במהלך כהונתו נכנס לבריטניה בשם בדוי מחשש שייעצר. באפריל 2011 סיים את תפקידו כדובר צה"ל והוחלף על ידי יואב מרדכי. הוא המשיך לשרת בצה"ל ועסק בפרויקט בתחום המדיה החדשה.

במאי 2011 נבחר לאיש השנה בתקשורת מטעם האיגוד הישראלי ליחסי ציבור ולדוברות. במאי 2012 הקים משרד לייעוץ תקשורתי-אסטרטגי, הממוקם במגדלי עזריאלי בתל אביב. בנובמבר 2012 השתחרר באופן רשמי מצה"ל לאחר חופשת שחרור שארכה כשנה.

בעל תואר ראשון במדע המדינה מאוניברסיטת חיפה.

פרשת הרפז
לאחר שבאוגוסט 2010 דלף לתקשורת מסמך הרפז, הגיש בניהו בפברואר 2011 תביעת דיבה, נגד העיתונים "הארץ" ו"ידיעות אחרונות", ונגד חברת הפרסום מקאן אריקסון, בגובה של 2.5 מיליון ש"ח, בעקבות פרסום מודעת "הפוטש בקריה" בשני העיתונים, מודעה שרמזה על קנוניה לסיכול מינויו של יואב גלנט לרמטכ"ל. בהמלצת בית המשפט נפתח הליך גישור בין הצדדים, אך הוא נכשל.

ב-19 במרץ 2014 נעצר בניהו עם ארז וינר ובועז הרפז בהקשר לפרשה, וכעבור יום שוחרר למעצר בית. בינואר 2016 החליט היועץ המשפטי לממשלה על סגירת תיקי החקירה בעניינו.

 חיים אישיים 
בניהו נשוי לפנינה והם מתגוררים בקיבוץ להבות חביבה עם שלושת ילדיהם.

 לקריאה נוספת 
דן מרגלית ורונן ברגמן, "הבור - הסודות האפלים מאחורי משבר המנהיגות החמור בתולדות צה"ל", כנרת, זמורה-ביתן, 2011.
בן כספית, "חמקן", זמורה ביתן, 2013.

קישורים חיצוניים



 קורות חיים תא"ל (מיל') אבי בניהו, באתר "בניהו ייעוץ ואסטרטגיה בע"מ"




 אורית פראג, מזכיר קיבוץ גלי צה"ל מתוך "הדף הירוק", 26 ביולי 2007



 יוני שנפלד ונועה הורוויץ, ימי בניהו, במחנה, 17 באפריל 2011

 יורם יובל, שיחת נפש עם אבי בניהו, הטלוויזיה החינוכית, 10 באוקטובר 2012





הערות שוליים

קטגוריה:בוגרי השומר הצעיר
קטגוריה:בוגרי התיכון להייטק ואומנויות ע"ש שמעון פרס תל-אביב
קטגוריה:בוגרי אוניברסיטת חיפה
קטגוריה:דוברי צה"ל
קטגוריה:מפקדי גלי צה"ל
קטגוריה:סגל על המשמר
קטגוריה:יועצי תקשורת של ראשי ממשלת ישראל
קטגוריה:פרשנים צבאיים ישראלים
קטגוריה:סגל מעריב השבוע
קטגוריה:להבות חביבה: אישים
קטגוריה:תתי-אלופים בצה"ל
קטגוריה:ישראלים שנולדו ב-1959